Lögreglan á höfuðborgarsvæðinu tók í síðustu viku upp að nýju rannsókn á meintu ofbeldisbroti landsliðsfyrirliðans Arons Einars Gunnarssonar og annars þáverandi landsliðsmanns, sem á að hafa átt sér stað í Kaupmannahöfn árið 2010. Sterk rök þurfa að vera fyrir hendi til að mál sem þetta séu enduropnuð eftir að kæra er afturkölluð.
RÚV greindi frá því í gærkvöld að lögreglan hafi ákveðið að hefja rannsóknina að nýju, að beiðni brotaþola. Landsliðsfyrirliðinn Aron Einar hafði fyrr um daginn sent frá sér yfirlýsingu þar sem hann sagðist ætla að óska eftir því við lögreglu að fá að gefa skýrslu og vísaði þar í mál sem gerðist í Kaupannahöfn 2010. Frásögn af því hefur verið í dreifingu á samfélagsmiðlum undanfarna mánuði. Vísir birtir í dag frásögnina í heild sinni. Það vakti mikla athygli þegar Aron Einar var ekki valinn í landsliðshóp Íslands fyrir komandi leiki í undankeppni HM í fótbolta, þrátt fyrir að hafa gefið kost á sér. Aron sagði í yfirlýsingu að ástæða þess að hann hefði ekki verið valinn væru sögusagnir um atburð í Kaupmannahöfn árið 2010. Þar er Aron að vísa til frásagnar konu af nauðgun sem hún segist hafa orðið fyrir af hendi tveggja manna.
Ævar Pálmi Pálmason, yfirmaður kynferðisbrotadeildar lögreglunnar á höfuðborgarsvæðinu, staðfesti við fréttastofu RÚV í morgun að deildin væri með mál til rannsóknar sem kom upp fyrir 11 árum síðan.
Við greindum frá því í gær að kæra hefði verið lögð fram vegna þessa máls á sínum tíma en hún svo dregin til baka. Brotaþoli óskaði nýverið eftir að rannsóknin yrði tekin upp að nýju, og var það gert.
Það er sjaldgæft að mál sem þessi séu tekin upp að nýju eftir að rannsókn er hætt. Samkvæmt lögum um sakamál gilda mjög ströng skilyrði um að slíkt sé gert. Ný gögn þurfa að liggja fyrir í málinu eða talið sé líklegt að þau komi fram. Fréttablaðið fullyrðir í dag að lögreglan sé með mál til rannsóknar, síðan í Kaupmannahöfn 2010, eftir landsleik Íslands og Danmerkur í fótbolta karla, og að tveir fótboltamenn séu þar til rannsóknar.